Page:Gospel of Saint John in West-Saxon.djvu/109

, 52] 45. Manega þāra Iudea þe cōmon tō Marian and gesāwon ðā þing þe hē dyde gelȳfdon on hine.

46. Hī sume fōron tō þām Phariseon, and sǣdon him þā ðing þe sē Hǣlend dyde.

Ðys [godspel] sceal twām dagum ǣr palmsunnandæge.

47. Witodlīce þā bisceopas and þā Pharisei gaderydon gemōt, and cwǣdun, Hwæt dō wē? for þām þēs man wyrcð mycel tācn.

48. Gif wē hine forlǣtaþ, ealle gelȳfað on hine; and Romane cumað and nimað ūre land and ūrne þēodscipe.

49. Hyra ān wæs genemned Caiphas, sē wæs ðā on gēre bisceop, and cwæð tō him, Gē nyton nān þing,

50. nē ne geþenceað þæt ūs ys betere þæt ān man swelte for folce, and eall þēod ne forwurde.

51. Ne cwæð hē þæt of him sylfum; ac þā hē wæs þæt gēr bisceop, hē wītgode þæt sē Hǣlend sceolde sweltan for ðǣre þēode;

52. and nā synderlīce for þǣre dēode, ac þæt hē wolde gesomnian tōgædere Godes bearn þe tōdrifene wǣron.